O bătrână a fost lovită grav la cap vineri, 29 martie, de un cort electoral AUR la Gura Humorului. Pe fondul unui vânt puternic, cortul s-a desprins și a lovit-o pe femeie, care a căzut la pământ și s-a lovit la cap, înainte să fie dusă la spital de un echipaj SMURD.
Femeia în vârstă de 82 de ani a căzut după lovitură și a rămas în stare de semiconștiență. După ce echipajul SMURD i-a dat primul ajutor, bătrâna a fost transportată la Spitalul din Gura Humorului.
Diagnosticul inițial, de traumatism cranio-cerebral, a dus la transferul femeii la UPU Suceava, unde a fost internată la Spitalul Județean Suceava, secția Neurochirurgie, potrivit G4Media.ro.
Bătrâna lovită de cortul AUR a suferit leziuni cerebrale, a declarat Dr. Dan Teodorovici, purtătorul de cuvânt al Spitalului Județean Suceava.
Poliția a deschis o anchetă cu privire la circumstanțele accidentului.